पाएं अपने शहर की ताज़ा ख़बरें और फ्री ई-पेपरडाउनलोड करें
महामारी का अध्ययन करते-करते खुद संक्रमित हो गई। 20 अप्रैल को कुछ लक्षण सामने आने के बाद मैंने 21 अप्रैल को सदर अस्पताल में कोरोना की जांच कराई। मैं संक्रमित हो चुकी थी, लेकिन मैं बिल्कुल भी नहीं घबराई। मुझे पता था कि इस बीमारी में 90 फीसदी से भी अधिक लोग सामान्य दवा व स्वस्थ खानपान के आधार पर घर पर रहकर ही ठीक हो चुके हैं। मैंने भी होम आइसोलेशन में ही रहने का फैसला किया। नियमित दवाइयों का सेवन सहित पौष्टिक आहार पर जोर दिया। समय बिताने का सबसे अच्छा माध्यम किताबें बनी। इन 10 दिनों के दरम्यान मैंने खूब सारी किताबें पढ़ी। अब मैं पूरी तरह स्वस्थ हो चुकी हूं। हालांकि परहेज अब भी जारी है। नियमित दवाइयों का सेवन सहित गर्म पानी, गरारे करना और भाप लेना फायदेमंद होता है। इस दरम्यान मैंने हमेशा सकारात्मक रहने का प्रयास किया एवं ये तय कर लिया कि पांच सात दिनों में पूरी तरह ठीक होकर मुझे पूर्व की तरह अपने कार्य में लगना है। इस बीमारी के शिकार कोई भी हो सकते हैं, लेकिन सबसे बड़ा मददगार और साथी खुद की हिम्मत ही है। ये मुझे पता था कि अगर लोगों में आत्मविश्वास हो तो किसी भी कठिनाई से पार पाना आसान है। वैसे भी आप देखेंगे कि जब कोई इंसान बेहद डरा होता है तो जोर-जोर से सांसें लेने लगता है। इस बीमारी में भी ऐसा ही है। इंसान को बिल्कुल भी डरना नहीं चाहिए। मैंने भी ऐसा ही किया क्योंकि मुझे पता था कि मुझे जल्द ठीक होकर अध्ययन में और सेवा में जुटना है। (जैसा कि कोरोना से ठीक हो चुकीं जिला महामारी विज्ञानी रीना परवीन ने बताया।)
लोगों से अपील
घबराएं नहीं, आप जरूर स्वस्थ होंगे
रीना परवीन ने कहा कि संक्रमण की चपेट में आ जाना बड़ी बात नहीं है। आप घबराएं नहीं बल्कि चिकित्सकों द्वारा दी गयी चिकित्सा परामर्श का पालन करें। कोविड-19 से बचाव के लिए साफ-सफाई का विशेष ख्याल रखें। आइसोलेशन के दौरान भी जरूरी एहतियात बरतें। इससे आप सुरक्षित रहेंगे और समाज भी सुरक्षित रहेगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn